Správa zo zahraničnej pracovnej cesty - osnova
1.  Účastník ZPC:
Juraj Klepáč, Ing.,
VUJE, a. s., Okružná 5, 918 64 Trnava
vedúci oddelenia pre koordináciu projektov pre vedu a výskum
znalosť jazykov: anglický, ruský

2.  Zahraničná pracovná cesta:
Belgicko, Brusel, 26. - 27. 11. 2014
Názov prijímajúcej organizácie: Európska komisia (EK), generálne riaditeľstvo pre výskum a inovácie, Centre de Conférence Albert Borschette, rue Froissart 36, Brusel
Účel cesty: spoločné zasadanie programového výboru Euratom pre štiepenie aj fúziu
Financovanie: cestovné a pobytové náklady uhradí EK

3.  Rámcový program pobytu:
27. 11. 2014 od 10:00 spoločné zasadanie programového výboru Euratom pre štiepenie aj fúziu v Centre de Conférence Albert Borschette, rue Froissart 36, kde sa zúčastnilo asi 60 delegátov z členských krajín EÚ, združených pod hlavičkou Euratom. 
Kontaktná adresa: lidia.bartold@ec.europa.eu  

4.  Stručný priebeh rokovaní, resp.  študijného pobytu:
Spoločné zasadanie programového výboru Euratom pre štiepenie aj fúziu sa začalo o 10:00 hod. a trvalo do 17:00 hod. Postupovalo sa podľa schváleného programu [1].
Pán Bruno Schmitz predniesol návrh dokumentu „Euratom Work Programme 2016-2017“ [2]. Ciele v oblasti „Štiepenie“ zahŕňajú:
- podporu bezpečnosti jadrových systémov,
- vývoj bezpečných a dlhodobejších riešení pre jadrový odpad, vrátane jeho geologického ukladania, partitioningu a transmutácií,
- podporu zachovania a rozvoja jadrovej expertízy v EÚ.
- podporu radiačnej ochrany a vývoj nových aplikácií v medicíne,
- zabezpečenie dostupnosti použitia celoeurópskej výskumnej infraštruktúry.
Prvé kolo prerokovania pripomienok k programu bude koncom februára 2015.
Rakúsko namietlo, že jadrové štiepenie nepatrí medzi udržateľné zdroje a malo by sa vylúčiť. Španielsko žiada viac podpory pre dlhodobú prevádzku JE. 
Potom pán Simon Webster predniesol návrh programu pre oblasť fúzie [3].
Cieľom by mal byť program, umožňujúci lepšiu podporu prierezových (cross-cutting) činností. Akcie a výzvy by sa nemali deliť na „fission“ a „fusion“, ale podľa vedeckého zamerania výskumu. Financovanie činností v oblasti fúzie bude len z príspevkov tretích strán do rozpočtu, ktoré môžu byť určené aj pre EUROfusion a iné programy výskumu fúzie. Možné oblasti činnosti sú rozvoj výskumnej infraštruktúry a materiálový výskum, posilňovanie priemyselnej základne a, konkrétna medzinárodná spolupráca a nové riešenia otvorených otázok vo výskume fúzie.
Pán Alejandro Zurita rámci rozvoja medzinárodnej spolupráce [4] uviedol, že sa predpokladá rozšírenie spolupráce s Japonskom, strategické partnerstvo a Čínou a grantové dohody s krajinami, ktoré nie sú členmi EÚ (Švajčiarsko, Ukrajina, Turecko,...).
Prítomným bol predstavený nový finančný inštrument, tzv. InnovFinn [5], ktorý nadväzuje na úspešný nástroj z minulosti - Risk-sharing finance facility (RSFF). Do roku 2020 dá EÚ takmer 3 miliardy € na tlmenie rizika do fondu InnovFin a rovnaké množstvo poskytne Európska investičná banka. To by malo pokryť financovanie pôžičiek/dlhov za viac ako 24 miliárd €, z čoho 5,5 miliardy € pôjde malým a stredným podnikom (SME) a malým MidCaps. Ide o pôžičky, ktoré budú musieť byť splatené a sú obmedzené na 50% oprávnených nákladov.
Bola poskytnutí informácia o stave projektu viacúčelového hybridného výskumného reaktora pre vysoko-technické aplikácie MYRRHA [6], ktorý sa buduje v Belgicku. Je vytvorené konzorcium MYRRHA (Európska komisia, Japonsko, Nemecko, Belgicko), prebiehajú rozhovory s Čínou, Južnou Kóreou, Francúzskom, UK o možnom rozšírení konzorcia. Dodávky pre zariadenie MYRRHA a samotná výstavba by sa mali začať v roku 2015 a do prevádzky by malo byť toto zariadenie uvedené v roku 2026. 
Prof. Grzegorz Wrochna predstavil ambiciózny poľský jadrový program [7]. 
V rámci diskusie boli najaktívnejší zástupcovia Francúzska, ktorí navrhovali využiť InnovFin ako garanciu na zabezpečenie pôžičiek v EÚ, kde by sa chceli presadiť s projektmi PLINIUS 2 (výskum ťažkých havárií s až 500 kg kória), ASTRID validácia inovácií pre SFR) a palivom MOX (materiálové testy).   

5.  Odporúčané závery:
Z prerokovaných bodov vyplynula úloha pre účastníkov stretnutia oboznámiť sa s návrhom pracovného programu Euratomu na roky 2016 - 2017 [8] a poslať prípadné pripomienky alebo odporúčania programovému výboru Euratomu, aby tieto mohli byť prerokované na prvom kole pripomienkovania na konci februára 2015.

6.   Prehľad prinesenej dokumentácie a miesto jej uloženia
Z pracovnej cesty boli prinesené nasledujúce materiály, ktoré sú uložené u účastníka cesty:
[1] 	Program spoločného zasadania Programového výboru Euratomu pre 	štiepenie aj fúziu
[2]	Scoping paper for the Euratom Work Programme 2016-2017, Fission aspects
[3]	Scoping paper for the Euratom Work Programme 2016-2017, Fusion aspects
[4]	Scoping paper for the Euratom Work Programme 2016-2017, International 	cooperation aspects
[5]	InnovFin - EU Finance for Innovators
[6]	MYRRHA - its role in the European strategy for P&T
[7]	Selected nuclear research projects in Poland
[8]	Draft scoping paper for the Euratom Work Programme 2016-2017

7.   Osobitne vyhodnotený očakávaný prínos ZPC
Očakávaným prínosom ZPC je nepochybne získanie informácií o plánovanom zameraní výskumu a vývoja v oblastiach „Štiepenie“ a „Fúzia“ v rámci dohody Euratom;, možnostiach zapojenia slovenských subjektov do aktivít Euratomu a o možnostiach využitia finančných prostriedkov a finančných nástrojov určených na podporu výskumu a inovácií v členských krajinách.
   
8.    Spôsob zverejnenia výsledkov ZPC, prenos získaných informácií
Správa s výsledkami ZPC bude poskytnutá:
-	vysielajúcej organizácii, Ministerstvu školstva, vedy, výskumu a športu SR,
-	Úradu jadrového dozoru SR, ako organizátorovi Medzirezortnej koordinačnej skupiny na koordináciu úloh vyplývajúcich z článkov Zmluvy o Euratome, 
-	zamestnávateľovi účastníka cesty - spoločnosti VUJE, a.s.
-	Ing Jozefovi Pitelovi, ktorý je delegátom SR v programovom výbore Euratomu za sekciu „Fusion“.

Súhlasím so zverejnením správy na internete
Áno, pre odbornú verejnosť.

Správu vypracoval: Ing. Juraj Klepáč

Dátum: 2. 12. 2014

Správu schválil:  prof. Ing. Peter Plavčan, CSc.

 
Poznámka:
Správu zo ZPC je potrebné vypracovať do 10 dní od jej ukončenia a v papierovej aj elektronickej forme (rtf. formát) predložiť na Sekciu medzinárodnej spolupráce MŠVVaŠ SR.